शहजाद खान-उज्जैन 05 दिसंबर। प्रति मंगलवार को होने वाली जनसुनवाई में कलेक्टर श्री संकेत भोंडवे के समक्ष ग्राम चिंतामण जवासिया के निवासी करण सिंह पिता भागीरथ ने आवेदन देकर शिकायत की कि उनके सगे पुत्रों द्वारा उनके साथ समय समय पर दुर्व्यवहार करते हुए मारपीट की जाती है और उन्हें दो समय के भोजन से भी वंचित रखा जा रहा है। आश्चर्य की बात यह थी कि आवेदक आर्थिक रूप से कमजोर नहीं है। आवेदक की संयुक्त संपति, कृषि भूमि, दो मंजिल मकान, ट्रेक्टर, जेवरात वगैरह सबकुछ हैं। पंरतु फिर भी उनके पुत्रों द्वारा शारीरिक और मानसिक रूप से उन्हें इस कदर परेशान कर दिया गया है कि उन्हें कलेक्टर के समक्ष गुजारा भत्ता और बिमारी के इलाज के लिए आर्थिक सहायता उपलब्ध कराने के लिए आवेदन देना पड़ रहा है। कलेक्टर ने इस पर तुरंत एसडीएम उज्जैन को पूरे मामले की जांच कर तत्काल आवश्यक कार्यवाही करने के निर्देश दिये।